Mosonmagyaróvár Város Önkormányzat

Képviselő-testülete

4/2024. Kt.

**J e g y z ő k ö n y v**

Készült Mosonmagyaróváron, 2024. április 18-án (csütörtök) 13.00 órakor a Képviselő-testület nyilvános ülésén a Városháza I. emeleti Dísztermében.

Jelen vannak: Dr. Árvay István polgármester elnökletével Dr. Iváncsics János, Keszeiné Siklósi Zsuzsanna, Staár Katalin, Németh Sándor, Nyitrai József, Muráncsik László, Pausits István, Dr. Frauhammer Csaba, Kránitz László, Szabó Miklós, Vida István, Élő Károly, Dr. Jávor Miklós képviselők

Meghívottak:

Tibáné Kalocsai Zita Mosonmagyaróvári Vackor Óvoda igazgatója

Sallai Péter Győr-Moson-Sopron Vármegyei Katasztrófavédelmi Igazgatóság igazgatója

 Szabó András Mosonmagyaróvári Katasztrófavédelmi Kirendeltség vezetője

Dr. Varga Péter Győr-Moson-Sopron Vármegyei Rendőr-főkapitányság rendőrfőkapitánya

Dr. Székely György Mosonmagyaróvári Rendőrkapitányság kapitányságvezetője

Székely József Mosonmagyaróvári Rendőrkapitányság hivatalvezetője

Dr. Gál Gellért Mosonmagyaróvári Önkormányzati Rendészet vezetője

Kutasy Ildikó Volánbusz Zrt. forgalmi telephelyvezetője

Nagy Zoltán Volánbusz Zrt. részéről

Czuppon Tamás Hansági Múzeum igazgatója

Muik Eszter Családok Átmeneti Otthona intézményvezetője

Kovács-Nagy Hajnalka Családok Átmeneti Otthona részéről

Oláh Gergely Baptista Tevékeny Szeretet Misszió régióvezetője

Csiszár Péter Flesch Károly Nonprofit Kft. ügyvezetője

Sallai László Szociális Foglalkoztató Közhasznú Nonprofit Kft. ügyvezetője

Pollhammer Jenő MOVINNOV Kft. ügyvezetője

Kosár Tibor Városüzemeltető Kft. ügyvezetője

Horváthné Pákozdi Emese Futura Szolgáltató Központ igazgatója

Segesvári Zsolt Mosonmagyaróvári Városi Televízió részéről

Mészely Réka Kisalföld c. napilap részéről

Polgármesteri Hivatal részéről:

Fehérné dr. Bodó Mariann címzetes főjegyző

Molnárné Nagy Edina osztályvezető

Dr. Tomasits Zsuzsanna osztályvezető

Dr. Mayer Krisztián osztályvezető

Tóth Szabolcs osztályvezető

Kitley Tibor városi főépítész

Horváthné Szemerits Katalin csoportvezető

Vizsy-Gombosi Lilla titkárságvezető

Dr. Vámosi Bettina Önkormányzati Osztály részéről

Vargáné Rigó Hedvig jegyzőkönyvvezető

Dr. Árvay Istvánpolgármester: Köszönti a képviselő-testületi ülésen megjelenteket, az ülést megnyitja. Megállapítja, hogy a Képviselő-testület határozatképes, mivel valamennyi képviselő jelen van. A 23. „Mosonmagyaróvárért Emlékérem” díj adományozása tárgyú napirendi pontot zárt ülésen javasolja tárgyalni.

A következőkben szavazásra bocsátja a napirendi javaslatot.

*A Képviselő-testület 14 igen (egyhangú) szavazattal az alábbi határozatot hozta:*

**50/2024. (IV.18.) Kt. határozat**

1. Tájékoztató a Mosonmagyaróvári Katasztrófavédelmi Kirendeltség, valamint a Mosonmagyaróvári Hivatásos Tűzoltó-parancsnokság 2023. évi tevékenységéről
2. A Mosonmagyaróvári Rendőrkapitányság vezetőjének 2023. évi beszámolója a város

közrendjének és közbiztonságának helyzetéről

1. Beszámoló a Mosonmagyaróvári Önkormányzati Rendészet 2023. évi tevékenységéről
2. A Mosonmagyaróvári Önkormányzati Rendészet és a Győr-Moson-Sopron Vármegyei

Rendőr-főkapitányság között megkötött Együttműködési Megállapodás felülvizsgálata, a 2023-as év tapasztalatai

1. Beszámoló a Kis-Duna Polgárőr Egyesület 2023. évi tevékenységéről
2. A Volánbusz Zrt. 2023. évre vonatkozó beszámolója az autóbusszal végzett helyi személyszállítás közszolgáltatási tevékenységre vonatkozóan
3. Beszámoló a Hansági Múzeum 2023. évi tevékenységéről
4. Beszámoló a Családok Átmeneti Otthona működtetésére kötött ellátási szerződés 2023. évi végrehajtásáról
5. Beszámoló a Baptista Tevékeny Szeretet Misszió fenntartásában működő Új Esély Központ Mosonmagyaróvár 2023. évi tevékenységéről
6. A Szociális és Esélyegyenlőségi Bizottság 2019. november - 2024. március közötti időszakra vonatkozó beszámolója a Szervezeti és Működési Szabályzatban meghatározott feladatainak végrehajtásáról
7. Szociális Foglalkoztató Közhasznú Nonprofit Kft. felügyelőbizottsági tagjának megválasztása
8. Szavazatszámláló bizottságok újabb tagjainak megválasztása
9. A víz- és csatornadíjaknak az önkormányzati tulajdonú lakások és a nem lakás céljára szolgáló helyiségek bérlőire történő áthárításáról szóló rendelet újraalkotása
10. 2024. évi költségvetési rendeleten javasolt átvezetések
11. A 3. számú háziorvosi körzet feladatellátásával kapcsolatos döntések
	1. Pályázat elbírálása
	2. Támogatásról döntés
12. Településrendezés: A településrendezési tervek módosítására érkezett kérelmek véleményezése
13. Testvér-települési programok és együttműködések támogatására vonatkozó pályázati felhíváson (BGA pályázat) történő részvétel utólagos támogatása
14. „Tisztítsuk meg az országot II.” hulladékfelszámolási pályázat benyújtásának utólagos támogatása
15. Védett épületek felújításának támogatására beérkezett pályázatok elbírálása
16. Javaslat a 2531 hrsz. alatti ingatlan tulajdoni hányadának értékesítésére, valamint a 2567/1 hrsz. alatti ingatlan tulajdoni hányadának megszerzésére
17. Tájékoztató pótelőirányzatokról 2024. január 1-jétől 2024. március 31-ig terjedő időszakra vonatkozóan
18. Alapítványok támogatása
19. „Mosonmagyaróvárért Emlékérem” díj adományozása

Napirend előtt:

Dr. Árvay István polgármester: „Mosonmagyaróvár Város Környezetvédelméért” díj átadása következik. Felkéri Vizsy-Gombosi Lilla titkárságvezető asszonyt az esemény moderálására.

Vizsy-Gombosi Lilla titkárságvezető: Mosonmagyaróvár Város Önkormányzata Képviselő-testületének 9/2010. (III.19.) önkormányzati rendelete rendelkezik a Képviselő-testület által adományozható díjakról, elismerésekről. A rendelet kétévente lehetővé teszi a “Mosonmagyaróvár Város Környezetvédelméért” díj adományozását.

A díj annak a városunkban élő, vagy tevékenységével a városhoz szorosan kötődő magánszemélynek vagy közösségnek, szervezetnek adható, aki városunk környezeti állapota javításához kiemelkedően hozzájárul, a helyi környezet- és természetvédelmi feladatokat magas színvonalon látja el, a környezetvédelmi nevelés területén huzamosabb időn keresztül magas színvonalon ad át ismereteket, és Mosonmagyaróvárhoz kötődő országos színvonalú környezetvédelmi tudományos vagy kutató munkát végez.

A díjazásra irányuló javaslatokat a helyi rendelet szerint a Gazdasági és Városüzemeltetési Bizottság bírálja el és dönt a Képviselő-testület elé terjesztéséről. A díj odaítéléséről a Képviselő-testület határozatot hoz. A díj a Föld napjához (április 22.) legközelebbi képviselő-testületi ülésen, azaz a mai napon 9. alkalommal kerül átadásra.

Mosonmagyaróvár Város Önkormányzat Képviselő-testülete 49/2024. (III. 21.) Kt. határozata alapján „Mosonmagyaróvár Város Környezet-védelméért” díjat adományoz a

Mosonmagyaróvári Vackor Óvoda részére a gyermekek természetvédelmi nevelése, környezettudatos szemléletformálása területén több évtizeden át tervszerűen, nagy hivatástudattal, a jövő generáció érdekében végzett aktív, példaértékű, kiemelkedő tevékenységéért.

Az Óvoda pedagógiai programjában kiemelt szerepet tölt be a környezettudatos nevelés. Amikor 2003-ban országosan elindították a „Zöld Óvoda” kritériumrendszert, a Vackor Óvoda azonnal csatlakozott. E program beindítása az óvodai környezeti nevelés minőségi megalapozását jelentette.

2006-ban az addigi hároméves tevékenységük alapján, környezettudatos nevelésük eredményeként első alkalommal nyerték el a Zöld Óvoda címet. 2009-ben zöld óvoda bázisintézmény lettek. A bázisintézmény segít a régióhoz tartozó óvodáknak elnyerni a Zöld óvoda címet, továbbképzéseket szervez pedagógusoknak, programokat a gyerekeknek, szülőknek, fenntarthatóságra nevel, szemléletformálást végez.

2012-ben 3. alkalommal nyerték el a Zöld Óvoda címet, így az örökös zöld óvoda címre pályázhattak, amit el is nyertek. 2019-ben csatlakoztak az Iskolakert hálózathoz is. Örökös zöld óvodaként abban a megtiszteltetésben részesültek, hogy 2021-ben az Agrárminisztérium jóvoltából egy készségfejlesztő okosjátékot kaptak a gyerekek használatára, mely a DIÓ nevet viseli. A „Legszebb konyhakertek” elnevezésű országos kertverseny helyi fordulójában évek óta aktívan részt vesznek, szép eredménnyel szerepelnek. Egész évben zöld programmal dolgoznak, ilyen a ,,Hóha hó, fára mászni vóna jó” vagy a város óvodásait megmozgató ,,Föld napja a Vackorban” elnevezésű program. Madárbarát kertjüket maguk gondozzák, veteményeznek, fűszernövényeket ültetnek, virágoskertjüket ápolják. A nagyobbakkal az őszi Terménykiállítást is meglátogatják, a városi szemétszedési akcióban minden évben részt vesznek.

Felkéri dr. Árvay István polgármester urat a díj átadására, az óvoda képviseletében Tibáné Kalocsai Zita óvodaigazgatót annak átvételére. Majd megkéri Óvodaigazgató asszonyt nevének Városi Krónikába történő bejegyzésére és arra, hogy ossza meg gondolatait.

Tibáné Kalocsai Zita óvodaigazgató: Köszönik a gyönyörű méltatást, nagyon meglepődtek és örülnek ennek a fantasztikus díjnak. A Vackor Óvoda minden dolgozója és gyermeke nevében mondja, hogy nagyon meghatódtak. Már 2010-ben, amikor kidolgozták a zöld programjukat, a „Hóha hó, fára mászni vóna jó” programot, akkor pontosan ezek a célkitűzések lebegtek a szemük előtt: az egészséges életmódra nevelés, a környezettudatosság és a fenntartható nevelés kialakítása a gyermekeknél. A 3-6 éves korosztály nagyon jó talaja ennek a szemléletnek, hiszen ezek a gyerekek mindent magukba szívnak és minél korábban kezdik ennek a szemléletnek az átadását, annál nagyobb belső igénnyé fog náluk alakulni. Talán így a családok szemléletformáláshoz is hozzá tudnak járulni. Változatos tevékenységeket biztosítanak az óvodások számára, hogy ezzel elősegítsék a külső környezet iránti érzékenységet, a természeti kincsek óvását, védését. Igyekeznek így dolgozni tovább, nagyon szépen köszönik.

Dr. Árvay István polgármester: Ebből is látszik, hogy jó helyre került ez a díj.

Napirend előtt tájékoztatja a tisztelt Képviselő-testületet, hogy Ábrahám Tivadar önkormányzati képviselő Mosonmagyaróvár Város Önkormányzat Képviselő-testületéhez intézett írásbeli nyilatkozatával, 2024. március 31. napi hatállyal lemondott képviselői megbízatásáról. A képviselői mandátum megszerzésének megállapításával kapcsolatban a kompenzációs lista felett rendelkező jelölő szervezetek bejelentésére van szükség a lemondás időpontját követő 30 napon belül. Amennyiben a jelölő szervezet határidőig nem nevezi meg a mandátumszerző jelöltet, a mandátumot a listán soron következő szerzi meg. A jelölő szervezetek részéről bejelentés ez idáig nem történt.

Benyújtotta lemondását Pozsgai Jánosné is, a Szociális és Esélyegyenlőségi Bizottság nem képviselő tagja, szintén 2024. március 31. napi hatállyal.

Tájékoztatja továbbá a résztvevőket, hogy Erdős Sándor, a Gazdasági és Városüzemeltetési Bizottság nem képviselő tagja 2024. március 25. napján tragikus hirtelenséggel elhalálozott.

Egyperces néma felállással emlékeztek Erdős Sándorra.

Dr. Árvay István polgármester: A Képviselő-testület a megüresedett tisztségek betöltéséről legkorábban 2024. májusi ülésén dönthet.

1. NAPIRENDI PONT

**Tájékoztató a Mosonmagyaróvári Katasztrófavédelmi Kirendeltség, valamint a Mosonmagyaróvári Hivatásos Tűzoltó-parancsnokság 2023. évi tevékenységéről**

(előterjesztés csatolva)

Dr. Árvay István polgármester: Egyhangú bizottsági támogatással érkezett a Társadalmi Kapcsolatok Bizottságtól. Köszönti Sallai Péter dandártábornok urat és Szabó András kirendeltségvezető urat.

Szabó András kirendeltségvezető: Néhány gondolattal és egy prezentációval egészíti ki a beszámolót. Tavalyi évben jelentős személyi változás történt, ez a szabályos működésüket nem befolyásolta. Ő 2023. június 1-től látja el a kirendeltségvezetői pozíciót. A szakmaiság útján a gazdaságossági intézkedéseket szeretnék tovább folytatni.

Tűzoltásban és műszaki mentésben tavaly 597 káresetük volt, amik beavatkozást igényeltek. Ebből 143 tűzeset és 454 műszaki mentés. Ezek a számok évről évre emelkednek. A készenléti állomány átlagéletkora 40 év, ami szerinte optimális a szakmai érettség szempontjából. Az otthoni tűzesetek és kéménytüzek száma is csökkent 2023-ra. Úgy gondolja, hogy a propaganda és tűzmegelőző tevékenységük kifejti hatását. Ezt folyamatosan teszik, s a jövőre nézve is kötelező jelleggel magukénak érzik. Minél több fórumon tudnak megjelenni, annál jobban kifejti hatását a megelőző tevékenység. Kiemelt feladatuk, hogy a lakosság körében - ott, ahol törvényi kötelezés nem írja elő - kialakítsák a kémények rendszeres felülvizsgálatára és tisztíttatására az igényt, ismertessék az ezzel kapcsolatos eljárásrendet. A szabadtéri tűzesetek számát csökkentette a nagy mennyiségű csapadék, azonban a kerti munkákkal összefüggő szabadtéri tűzesetek száma emelkedett. Ebből kifolyólag a szabadtéri tűzesetekkel és a kerti, növényi hulladék tüzelésével kapcsolatos szabályokkal a lakosság nincs teljesen tisztában, még több fórumon szeretnék ezt a tájékoztatást megtenni.

A műszaki mentések száma a tavalyi évben rendkívül megnövekedett 426 esetben avatkoztak be. Ez 2022-ben 330 volt. Ennek egyik oka a közúti balesetek, amik megduplázódtak a 2022-es évhez képest. A forgalmas utak okolhatók ezzel leginkább, az M1-es autópálya, az 1-es főút és az M15-ös autóút, amik a legnagyobb kihívást jelentik számukra a közúti balestek terén. A fakidőlések száma közel százzal emelkedett, ez szintén nagy kihívás volt. Tűzeset vonatkozásában az össz káreset 19% volt Mosonmagyaróvár területén, míg a műszaki mentések terén az össz káreset 41%-a történt Mosonmagyaróváron. Kiemelt káresemény volt tavaly a MOTIM Kádkő Kft. területén található trafóház égése. Hosszan tartó beavatkozás volt, nagy erőt és magasabb irányítási módot igényelt.

21 önkéntes tűzoltó egyesülettel (ÖTE) vannak kapcsolatban, rendkívül aktívan közreműködnek a tűzoltás, műszaki mentés területén. Pályázati támogatásban részesülhettek közel 16 MFt összegben, 2 önállóan beavatkozó egyesülettel dolgoznak együtt (Ásványráró, Kunsziget), 65 esetben ellenőrizték őket, képzéseket tartanak nekik, alaptanfolyamot, technikakezelői képzéseket, gyakorlatokat és versenyeket rendeznek, segítik szakmai felkészülésüket. 259 vonulási esetben voltak jelen, ez azt jelenti, hogy minden 3. vonuláskor ott vannak. Nem elhanyagolható ez a szám és az ő jelentétük. Ezért is fontos a folyamatos képzésük és színvonaluk emelése. Önkéntes mentőszervezetüket, a Szigetközi Járási Mentőszervezetet 6 önkéntes egyesület alkotja, tavalyi évben pályázaton kettő nagy teljesítményű mentőhajót kaptak, amit az árvízi védekezésben, vízi mentésben fel tudnak használni. Tavaly 24 alkalommal kerültek bevetésre: viharkár, vízszivattyúzás, favágás alkalmával.

A Katasztrófavédelmi Hatósági Osztály legjellemzőbb tevékenységei: ipari létesítmények létesítési, bővítési hatósági eljárásai, tűzjelző, tűzoltó rendszerek létesítésével és korszerűsítéssel kapcsolatos eljárások, társasházak, középmagas épületek szakhatósági eljárásai (pl. homlokzati hőszigetelés tűzvédő sáv), iratbekérések: tűzvédelmi ellenőrzések, téves tűzjelzések. 321 hatósági eljárás és 91 szakhatósági eljárás történt tavaly. Iparbiztonsági intézkedések négy helyszínen zajlanak, úton, vízen, vasúton és a levegőben is.

Polgári védelemben 15 településen 324 főt készítettek fel, és 230 alkalommal került sor szemlére. Katasztrófavédelmi vetélkedőket rendeztek iskolásoknak, közösségi szolgálatban 78 fő vett részt. A Helyi Védelmi Bizottság ülésein részt vettek. 219 esetben tartottak belső ellenőrzést, szakmai és sportsikereknek örülhettek. Szent Flórián érdemjelet vehetett át Kobl Károly tűzoltó százados, az Ország Legerősebb Tűzoltója Nemzetközi Tűzoltóverseny legjobb hivatásos tűzoltója címet nyerte el Karsai Zoltán tűzoltó törzsőrmester. Technikai szerállományukat folyamatosan fejlesztik. Rendezvényeik megtartásához is köszöni az Önkormányzat segítségét. Kommunikációval kapcsolatban különböző fórumokon jelen vannak. A Kormányablak információs képernyőjén a megelőzési kisfilmjeiket, szóróanyagaikat továbbítják. Továbbra is kéri a segítséget, hogy a megelőzési tevékenységük minél több réteghez eljusson. Az Önkormányzattal együttműködésben tavalyi évben négy fő részesült jutalmazásban. Kirendeltségük részéről favágási gyakorlatok során 14 helyszínt mentesítettek közterületi veszélyes fák vonatkozásában. Segítettek ünnepségek előkészítésében. 2024. évi fő feladataik: képzés és szakmai felkészültség színvonalának megtartása és növelése, fegyelmezett gazdálkodás.

Köszöni az együttműködést.

Németh Sándor képviselő: Kettéválasztaná a címben szereplő tájékoztatót és a beszámolót. Először a tájékoztató a Mosonmagyaróvári Katasztrófavédelmi Kirendeltség 2023. évi tevékenységéről: elöljáróban szeretné megjegyezni, hogy egy olyan szervezettől kaptak most tájékoztatást, amely rendkívül összetett, és egymásra épülő folyamatokból áll össze egy nagy egészé.

 A Katasztrófavédelmi Kirendeltség feladatkörébe tartozik: az adott évre meghatározott kiemelt feladatok elvégzése, ennek keretében felvilágosító, megelőzési, szakértői, valamint szervezetfejlesztési munkák zajlanak; hatósági ellenőrzések és szemlék; szakhatósági eljárások; kéménysepréssel összefüggő hatósági tevékenység; társszervekkel, szakmai szervezetekkel való kapcsolat tartása; szakmai tájékoztatók, konzultációk, egyéb megelőző jellegű hatósági tevékenység végzése; közérdekű bejelentések és panaszok kivizsgálása; veszélyes üzemek felügyelete; veszélyesáru-szállítások ellenőrzése; valamint a polgári védelmi tevékenység.

Összességében elmondható, hogy a Katasztrófavédelmi Kirendeltség kiemelt célkitűzései helyi szinten egyaránt, az érvényben lévő szabályoknak megfelelően, időarányosan, a meghatározott határidőre teljesültek.

Beszámoló a Mosonmagyaróvári A Hivatásos Tűzoltó-parancsnokság és a Lébényi Katasztrófavédelmi Őrs 2023. évi tevékenységéről: A Mosonmagyaróvári Katasztrófavédelmi Kirendeltség irányítása alatt működik a Mosonmagyaróvári Hivatásos Tűzoltó-parancsnokság és a Lébényi Katasztrófavédelmi Őrs. A parancsnokság szakmai felügyelete alatt öt alkalomszerűen igénybe vehető létesítményi tűzoltóság, két önállóan beavatkozó önkéntes tűzoltó egyesület, valamint tizenkilenc közreműködő önkéntes tűzoltó egyesület látja el a mentő-tűzvédelmi feladatokat. A hivatalos megállapítás szerint: a Kirendeltség és szervezeti egységei a jogszabályi előírásoknak és a belső szabályozók rendelkezéseinek megfelelően látta el feladatait, együttműködve a rendvédelmi szervekkel, karitatív és társadalmi szervekkel, önkormányzatokkal, valamint civil szervezetekkel. Ő és a frakciója úgy látják, hogy nagyon jó színvonalon látják el a feladataikat. Szokták mondani, hogy bajban ismerszik meg az ember. Sajnos a tűzoltó bajtársak elég gyakran ismerik meg egymást és a bajba került embereket. A statisztikák mélyebb elemzése nélkül, azt látják, hogy mindent megtesznek a megelőzés érdekében, de ha már megtörtént a baj, akkor önfeláldozóan végzik szerteágazó munkájukat, akár a viharkárok felszámolásában, vízi mentésben, vagy éppen műszaki mentés közben az utakon tevékenykednek. Ezért itt és most szeretnének köszönetet mondani áldozatos, embert nem kímélő munkájukért, amit hivatásként gyakorolnak, sokszor olyan helyzetekben, ami számunkra csak borzalmas híradós képsorokként elevenednek meg az otthonunk nyugalmában. Ehhez kíván további jó egészséget és kitartást.

Szabó Miklós képviselő: Az ismertetett személyi változásokhoz: Mosonmagyaróvár termeli ki az utánpótlást a felsőbb szinteknek, itt egy nagyon színvonalas szakmai munka folyik. Ezeket a változásokat nem érezte meg a feladatellátás minősége. Részletes, jól tagolt és könnyen átlátható beszámolót kaptak. A kivetítéssel pedig egyértelműen látható, hogy a műszaki mentések növekedésén kívül a többi eset csökkenő tendenciát mutat, a megelőző tevékenységeknek köszönhetően. Nyilván a balesetek, amihez a műszaki mentések kapcsolódnak, azok ettől függetlenek, az úthálózat fejlődése nem követte a gépjárműpark növekedését. Ezekre a továbbiakban is számítani kell. Az anyagban olvasták, hogy egy veszélyes üzem van Mosonmagyaróvár közigazgatási területén, kérdezi, ha nem titkos, hogy melyik ez az üzem, mit gyárt, mit tárolnak itt. Gratulál és köszöni a munkájukat.

Szabó András kirendeltségvezető: Nem Mosonmagyaróvár közigazgatási területén van, hanem térségük területén. Jánossomorján a Sakret-Hungária Bt. az, az építőipari termékeken belül tárolnak olyan jellegű veszélyes anyagokat, amiknek a mennyisége határozza meg a jogszabályi előírások miatt ezt a besorolást.

Nyitrai József képviselő: Annyit tenne hozzá, hogy a legnagyobb járvány ideje alatt Mosonmagyaróváron a Tűzoltóság nyitott egy szobát, ahol betegeket tudott fogadni. Ha igénybe vették, ha nem, köszöni az akaratot és azt az odaadást, amit embertársaikkal szemben bármikor tanúsítanak. Kíván hozzá jó erőt, egészséget.

Dr. Árvay István polgármester: Csak dicséretet kapott a Kirendeltség. Szavazásra bocsátja az előterjesztést.

*A Képviselő-testület 14 igen (egyhangú) szavazattal az alábbi határozatot hozta:*

**51/2024. (IV.18.) Kt. határozat**

Mosonmagyaróvár Város Önkormányzat Képviselő-testülete a Mosonmagyaróvári Katasztrófavédelmi Kirendeltség, valamint a Mosonmagyaróvári Hivatásos Tűzoltó-parancsnokság 2023. évi tevékenységéről szóló tájékoztatóját az előterjesztés szerinti tartalommal elfogadja.

2. NAPIRENDI PONT

**A Mosonmagyaróvári Rendőrkapitányság vezetőjének 2023. évi beszámolója a város közrendjének és közbiztonságának helyzetéről**

(előterjesztés csatolva)

Dr. Árvay István polgármester: Az előterjesztést megtárgyalta a Társadalmi Kapcsolatok Bizottság és egyhangúlag támogatta. Köszönti dr. Varga Pétert a Győr-Moson-Sopron Vármegyei Rendőr-főkapitányság rendőrfőkapitányát és dr. Székely Györgyöt a Mosonmagyaróvári Rendőrkapitányság kapitányságvezetőjét.

Dr. Székely György kapitányságvezető: Szintén prezentációval készült. A Mosonmagyaróvári Rendőrkapitányság 2023-as tevékenységét olyan környezetben kellett ellátni, hogy a földrajzi helyzetéből adódóan fő migrációs illegális útvonalon, az M1-es autópálya mellett, illetve a határok közelségében fekszik. Ezek mind befolyásolták a feladataikat. A kapitányság 110 hivatásos kollégával látta el a munkát, úgy érzi, megfelelően. 2023. évben a kapitányság szervezeti struktúrájában nem történt változás. Szabó Jenő r. ezredes, rendőrségi főtanácsos, kapitányságvezető 2023. november 1. hatállyal kérte nyugdíj előtti rendelkezési állományba helyezését, ezzel egyidejűleg a Vármegyei Rendőrfőkapitány Úr őt bízta meg a kapitányság vezetésével. A Közrendvédelmi Osztályon történt még vezetőváltás.

763 regisztrált bűncselekmény történt a tavalyi évben, ez nagyjából stagnál, a nyomozási eredményesség nőtt, 77,2%, ez 7%-kal magasabb az országos átlagnál. A bűnügyi szolgálatnál dolgozó kollégák rendkívül jól végzik a feladatukat. Az állampolgárokat leginkább érintik a kiemelt bűncselekmények, itt némi emelkedés tapasztalható. Itt a csalásokra hívná fel leginkább a figyelmet. 403 volt a tavalyi évben. A csalás, főként az internetes csalások, az elmúlt években megnövekedett számban jelentkeztek, kihasználják az emberek jóhiszeműségét és rengeteg pénzt tudnak kicsalni. Itt óriási feladata van a rendőrségnek, de egyéb társadalmi szervezeteknek is, hogy az emberek figyelmét felhívják, mit és hogyan kell tenni, ha esetlegesen megkeresés érkezik telefonon vagy interneten. Fontos, hogy ne adják ki személyes adataikat. Ebben még rengeteg tennivaló van.

A közterületen elkövetett bűncselekmények a lakosság szubjektív biztonságérzetét jelentősen befolyásolják. Itt némi emelkedés mutatkozik, de ebbe a számba az embercsempészet bűncselekményeinek száma is beletartozik, ami nagyon megemelkedett.

Mosonmagyaróvár területén három rablás volt, az egyik ügy még nem zárult le. A lopások száma csökkent, felderítési százaléka folyamatosan növekszik.

A tulajdon ellen elkövetett szabálysértési ügyek, amik értékhatárban közel vannak a bűncselekmény kategóriájához, jelentősen emelkedtek. Ezt a számot befolyásolják a Mosonmagyaróváron megjelenő külföldi vendégmunkások és különböző személyek társadalmi helyzetükből adódó, megélhetésük biztosítása érdekében elkövetett cselekményei. A felderítési mutatónál ezen a területen 51,67%-ot teljesítettek, ami folyamatos javuló tendenciát mutat.

 Rendészeti területen: a személysérüléses közúti közlekedési balesetek száma jelentősen csökkent, amely köszönhető az állomány fokozott intézkedési aktivitásának is.

Az illegális migráció jelentősen befolyásolta a kapitányság működését. A szlovák és osztrák társszervekkel együtt végezték ezt a feladatrendszert. 94 embercsempészt és 1530 illegális migránst fogtak.

Bűn- és balesetmegelőzési programot végeznek. Együttműködnek a Polgárőr Egyesülettel és az Önkormányzati Rendészettel. Velük közös járőrszolgálatot szerveznek és a térfigyelő kamerarendszer használatában is együtt tudnak dolgozni.

2024. évi fő feladataik: Vagyon elleni bűncselekmények felderítésének emelése, bűnmegelőzési tevékenység növelése, trafiboxok telepítése, toborzási tevékenység fokozása, fluktuáció megállítása, KEHOP pályázat megvalósítása, az épület rehabilitációja, előállító/kihallgató blokk kialakítása, az állomány célirányos képzésének, oktatásának koordinálása. Köszöni a figyelmet.

Dr. Frauhammer Csaba képviselő: Köszöni a mindenre kiterjedő, részletes beszámolót. Jól látható az a stagnáló helyzet, ami tapasztalható a bűnözés területén a városban és a térségben. Az embercsempészet nyilvánvalóan óriási leterheltséget jelentett, ez vezethetett oda, hogy a közterületi jelenlét csak nagyon nehezen kerül kiállításra. Ebben szeretnének segítséget kérni, nyilván nem tudják, hogy a migrációs helyzet, hogy fog alakulni, milyen leterheltséget jelent majd a Kapitányságnak, de azt a hét főt, még a kiegészítésekkel együtt is, egy kicsit kevésnek gondolják. Pont a lakosság szubjektív biztonságérzetének erősítése céljából azt gondolják, hogy a rendőri jelenlét nagyon fontos. Örvendetes, hogy a személyi sérüléses balesetek száma csökkent, de a közlekedési kultúrán jócskán van javítanivaló, bár ez nem csak a rendőrség, hanem személy szerint mindenki feladata lenne. Kérné ebben is a további segítséget. Külön köszöni azt a prevenciós munkát, amit a Kapitányság végez különböző területeken. Örül, hogy a bűncselekmények felderítettségi mutatója emelkedik, ez a munka hatékonyságát mutatja. Gratulál és további jó munkát kíván.

Vida István képviselő: Nagy örömmel mondja, hogy Mosonmagyaróvár továbbra is biztonságos város. Ilyen tranzit körülmények és zsúfoltság mellett ez fontos és leszögezendő. Ebbéli munkájukhoz további sok sikert és jó egészséget kíván. Kérdései: említették és az anyagban is szerepel belső migráns és külföldi vendégmunkás kifejezés is. A frakciója nagyon régóta szeretné megtudni, hogy ténylegesen hány belső migráns és miféle, kiféle vendégmunkás van a városban. Amennyiben erről kaphatnak részletesebb tájékoztatás, azt örömmel fogadná. A bűnügyi statisztikában a rongálásoknál olvasható a beszámolóban, hogy a tettesek fele van csak meg. Ez azt jelenti, hogy a másik fele nincs. Városi, városképi, itt élő emberek szempontjából ez nem túl biztató, hisz a városi vagyont és a városi arculatot is nagymértékben rontja. Kérdezi, hogy milyen állapotban van most a város kamerarendszere, hol tartanak most, milyen a hatékonysága, kiépítettsége. Az egy gépesített járőrpár a városra és a járásra szerinte elég vékony. Nyilván ennek megvannak a szakmai okai, de attól ez még vékony. Az újabb kérdése, javaslata szintén örökzöld, hisz minden alkalommal a mindenkori kapitánynak is elmondja. A mindennapi reggeli tapasztalata, hogy ami a dr. Gyárfás utcában történik közlekedési szempontból, az életveszélyes minden percben. A javaslata lenne a bizonyos egyirányúsítás, ezt már kb. hatodszor mondja el és soha semmi nem történik. Kérdezi, hogy Rendőrkapitány Úr meg tudja-e rendőrszakmai oldalról erősíteni azt a vélelmet, hogy ez jelentősen javítaná, különösen iskolakezdési-zárási időszakban a közlekedés biztonságát. Elfogják az embercsempészeket, aztán elengedik, elég cinikus ez a helyzet. Azt jónak tartja, hogy tervezik az épület felújítását. Ha szemléltetni kellene mit jelent az, hogy szocreál, akkor csak meg kellene mutatni a Mosonmagyaróvári Rendőrkapitányság épületét, főleg belül. Újra tele van a város motorossal, szíveskedjenek rájuk is figyelni. Köszöni a munkájukat, javasolja a beszámoló elfogadását.

Dr. Varga Péter rendőrfőkapitány: Migráció: tavaly október végén, november elején a szerb kollégák egy komoly feladatvégrehajtást kezdtek meg, melynek hatására nagyfokú csökkenés történt ebben a témában. Ennek nagyon örülnek, mert az a leterheltség, amit ez okozott, az gyakorlatilag minden nap mindent vitt. Voltak olyan napok, amikor 3-4 óra alatt 8 embercsempész és 150 migráns került feltartóztatásra. Belső migráns kifejezés: ez a vármegye a nyugati határszélen fekszik, ez nem csak Mosonmagyaróvárra, hanem Győrre, Sopronra és több településre is vonatkozik. Sok olyan állampolgár van itt, aki életvitelszerűen itt tartózkodik, de jogilag nem. Közel a határ, a vármegye gazdaságilag erős, ez vonzó sokaknak. Ez bizonyos fokú kockázati tényező a rendőrség szempontjából is. Látniuk kell, hol vannak olyan területek, amik beavatkozást igényelhetnek. Vendégmunkás: vannak olyan garázdaságok, egymás közti erőszakos bűncselekmények, amik külföldi állampolgárok között történtek, akik azért vannak itt, mert munkát végeznek. Nagy problémát nem okoztak, kezelték a helyzetet, és úgy gondolja ezek után is fogják tudni kezelni. A rongálásokban az 50%-os arány nagyon jó, kevesen rendelkeznek ilyennel, ezt nagyon nehéz felderíteni. Általában tanú nincs, nem látta senki. Természetesen törekszenek a javítására, és ő is fontosnak tartja a városi javak megőrzését. Egy járőrpár: ez azt jelenti, hogy nem csak egy járóőrpár van, hanem van mellette baleseti helyszínelő, szolgálatparancsnok, vannak körzeti megbízottak. De az biztos, hogy a Mosonmagyaróvári Kapitányság létszámhelyzete nem nevezhető optimálisnak. A vármegye erős gazdasági szerepe miatt nagyon nehéz utánpótlást találni. A 3600 munkanélküli, aki a vármegyében van, annak nagy része nem alkalmas arra, hogy nekik utánpótlás bázist képezzen. Egy lehetőségük van, az iskolákban végeznek toborzó munkát. Kapitány Úr ezt a témát nagyon szívén viseli, biztos benne, hogy a helyi iskolások, középiskolások sokat fognak hallani róluk. Április 19-én állásbörzét tartanak, sokan regisztráltak rá. Embercsempészet terén a rendőrség feladata, hogy a bűncselekményen tetten ért személyt elfogja, őrizetbe vegye, előterjesztést tegyen, bíróság elé állítsa, az, hogy utána mi történik, nem a rendőrség kompetenciája. Örül az épületfelújítási lehetőségnek, reméli sikerülni fog, és reméli, hogy alapvető helyzetváltozást fog előidézni, mert a munkakörnyezet fontos. A motorosokkal kapcsolatban, rengeteg olyan terület van a vármegyében, ahol a motorosok megjelennek. Oda fognak figyelni. Győr-Moson-Sopron vármegye közútjain 278 ezer jármű halad keresztül egy nap. Az M1-esen 13-15 ezer kamion és 40 ezer egyéb jármű. Iszonyatos a leterheltség, iszonyatos a forgalom, próbálják kezelni. Ha a pályán történik valami, ott azonnal tisztparancsnok megy a helyszínre, és közvetlenül irányítja azt, hogy a pályát minél előbb átjárhatóvá tudják tenni. Megköszöni az Önkormányzat támogatását. Kapitány Úr november 1. óta látja el a feladatot. Úgy érzi, nem hoztak rossz döntést, őt egy nagyon agilis, innovatív vezetőnek tartja, aki törekszik arra, hogy több új módszerrel minél hatékonyabbá tudja tenni a munkát, elviselhetőbbé tegye a környezetet, minél jobb hangulatot teremtsen a Kapitányságon. Kéri, hogy továbbra is támogassák őt.

Dr. Székely György kapitányságvezető: Úgy szervezik a feladatot, hogy minden egyes napszakban kettő gépjármű egység van szolgálatban, ezen kívül van még baleseti helyszínelő és a szolgálatparancsnok. Az ő véleménye szerint is ezt meg kellene erősíteni. Ezért havonta több alkalommal szerveznek akciókat, és fontos, hogy a Rendészettel és a Polgárőrséggel jó együttműködést alakítsanak ki, és ezt minél hatékonyabbá tegyék. Erre épül a kamerarendszer. Mosonmagyaróváron nagyon jó kamerarendszer van kiépítve. A stabilitását kell növelni, hogy biztosabban működjön. Akkor el lehet olyan eredményeket érni, amik a rongálások számának visszaszorításában, közlekedési szabálysértések megelőzésében, felderítésükben is segítséget nyújtanának. A kamerarendszer alkalmazásához lehetne akár a piroson áthaladókat, akár a STOP táblánál meg nem állókat, vagy az egyéb közlekedési szabálysértéseket elkövetők felderítését is hozzárendelni. Sajnos nincsenek elegen, de ha a technikát alkalmazzák, hatékonyabban tudnának fellépni. Így talán hatékonyabban rá tudnák szorítani az állampolgárokat, hogy a közlekedési szabályokat jobban betartsák. Migrációs problémák terén a készenléti rendőrségtől kapnak megerősítést. A dr. Gyárfás utca kapcsán elmondja, ha valaki közlekedési anomáliát tapasztal, akár az Önkormányzat, akár magánszemély, jelezzen, kezdeményezheti a változást, intézkedést indítanak. A motorosok, elektromos rolleresek jogi szabályozása várható a közeljövőben, ha megtörténik, ők a vonatkozó jogszabályokat be fogják tartatni, mert fontosnak tartja, hogy mindenkinek biztonságosan lehessen közlekednie Mosonmagyaróvár útjain.

Dr. Árvay István polgármester: Az Önkormányzat belátta, hogy a munkakörülmények javításának azonnali hatása van a munkavégzés minőségére is. A Kapitány Úr már adakozásra tudta bírni az Önkormányzatot, ez egyelőre még kisebb mértékű, de az irány jó. Előre kell lépniük mind a kamerarendszer, mind a közös szolgálatok kérdésében. Azt gondolja, hogy az együttműködésük szilárd alapokon áll. Keresik a trafiboxok helyi gyártóját. Bízik benne, hogy ennek is lesz visszatartó ereje. Köszöni a részletes beszámolót. Szavazásra bocsátja az előterjesztést.

*A Képviselő-testület 14 igen (egyhangú) szavazattal az alábbi határozatot hozta:*

**52/2024. (IV.18.) Kt. határozat**

Mosonmagyaróvár Város Önkormányzat Képviselő-testülete a Mosonmagyaróvári Rendőrkapitányság 2023. évi tevékenységét értékelő beszámolót az előterjesztés szerinti tartalommal elfogadja.

3. NAPIRENDI PONT

**Beszámoló a Mosonmagyaróvári Önkormányzati Rendészet 2023. évi tevékenységéről** (előterjesztés csatolva)

Dr. Árvay István polgármester: A Társadalmi Kapcsolatok Bizottság megtárgyalta az előterjesztést és egyhangúlag elfogadásra javasolta. Köszönti dr. Gál Gellért rendészetvezető urat.

Szabó Miklós képviselő: Tartalmas, minden részletre kiterjedő beszámolót adott a Rendészet. Örülnek, hogy az egy fő státusz betöltésre került, így nyilván hatékonyabban, könnyebben tudják a szolgálatot szervezni. Fontosnak tartja az együttműködést a társszervekkel, így együttesen javítják a mosonmagyaróvári lakosok biztonság- és komfortérzetét. Köszöni, és elfogadásra javasolja a beszámolót.

Dr. Árvay István polgármester: Ha az Önkormányzat szán erre pénzt, akkor lehet a létszámhelyzetet bővíteni, az eszközellátást is hozzá kellene illeszteni, és a kamerarendszer, annak működtetése, fenntartása sem olcsó. Ez ad feladatot, de lehet még ebben előre lépni. Szép drónfelvételeket, hőkameraképeket láthatnak. Kéri, hogy ennek lehetőségeit maximálisan használják ki. További együttműködésre sarkallja a társszervezeteket. Szavazásra bocsátja az előterjesztést.

*A Képviselő-testület 14 igen (egyhangú) szavazattal az alábbi határozatot hozta:*

**53/2024. (IV. 18.) Kt. határozat**

Mosonmagyaróvár Város Önkormányzat Képviselő-testülete a Mosonmagyaróvári Önkormányzati Rendészet 2023. évi tevékenységéről szóló beszámolóját az előterjesztés szerinti tartalommal elfogadja.

4. NAPIRENDI PONT

**A Mosonmagyaróvári Önkormányzati Rendészet és a Győr-Moson-Sopron Vármegyei Rendőr-főkapitányság között megkötött Együttműködési Megállapodás felülvizsgálata, a 2023-as év tapasztalatai**

(előterjesztés csatolva)

Dr. Árvay István polgármester: Az előterjesztést tárgyalta a Társadalmi Kapcsolatok Bizottság és egyhangúlag támogatta. Szavazásra bocsátja az előterjesztést.

*A Képviselő-testület 14 igen (egyhangú) szavazattal az alábbi határozatot hozta:*

**54/2024. (IV.18.) Kt. határozat**

1. Mosonmagyaróvár Város Önkormányzat Képviselő-testülete a Mosonmagyaróvári Önkormányzati Rendészet és a Győr-Moson-Sopron Vármegyei Rendőr-főkapitányság között megkötött együttműködési megállapodás gyakorlati tapasztalatairól szóló 2023. évi beszámolót – az előterjesztés szerinti tartalommal – elfogadja.
2. A Képviselő-testület elrendeli, hogy a tapasztalatokról a Mosonmagyaróvári Önkormányzati Rendészet vezetője évente számoljon be abban az esetben is, amennyiben az együttműködési megállapodás megváltoztatására, kiegészítésére nincs szükség.

Felelős: dr. Gál Gellért rendészetvezető

Határidő: folyamatos, beszámoló a tapasztalatokról: 2025. áprilisi képviselő-testületi ülés

5. NAPIRENDI PONT

**Beszámoló a Kis-Duna Polgárőr Egyesület 2023. évi tevékenységéről**

(előterjesztés csatolva)

Dr. Árvay István polgármester: Az előterjesztést tárgyalta a Társadalmi Kapcsolatok Bizottság és egyhangúlag támogatta. Weisz Péter elnök úr munkahelyi elfoglaltsága okán nem tud részt venni az ülésen.

Dr. Frauhammer Csaba képviselő: A harmadik kapcsolódó elemhez, a Polgárőrséghez is elértek, amely Egyesület nem olyan terjedelmű beszámolót nyújtott be, mint a Rendőrkapitányság vagy a Rendészet, de azt ki kell emelni, hogy az ő tevékenységük is megsüvegelendő. Az a feladat, amit ők elvégeznek, azt a tagok a szabadidejük terhére teszik a közösség érdekében. Mindig megtalálják a megoldást arra, hogy a jelenlétükkel a megmozdulásokat, rendezvényeket biztonságossá tegyék. Köszöni és további jó munkát kíván.

Szabó Miklós képviselő: Nem is kell hosszú beszámoló, mindennél többet mond, hogy a szabadidejük terhére közel 5000 óra szolgálati időt teljesítettek. A tevékenységük nap mint nap látható a közterületeken. Szeretné megköszönni a Kórház melletti demonstráció biztosításában való részvételüket. Örül, hogy a tevékenységi területük már Halászi és Máriakálnok területére is kiterjed.

Dr. Árvay István polgármester: Ha itt lenne a vezető, javasolná, hogy kis lobbitevékenységgel javítson azon a támogatáson, amit az Önkormányzattól most már évek óta változatlan összegben kapnak. Szavazásra bocsátja az előterjesztést.

*A Képviselő-testület 14 igen (egyhangú) szavazattal az alábbi határozatot hozta:*

**55/2024. (IV.18.) Kt. határozat**

Mosonmagyaróvár Város Önkormányzat Képviselő-testülete a Kis-Duna Polgárőr Egyesület 2023. évi tevékenységéről szóló beszámolóját az előterjesztés szerinti tartalommal elfogadja.

6. NAPIRENDI PONT

**A Volánbusz Zrt. 2023. évre vonatkozó beszámolója az autóbusszal végzett helyi személyszállítás közszolgáltatási tevékenységre vonatkozóan**

(előterjesztés csatolva)

Dr. Árvay István polgármester: A Gazdasági és Városüzemeltetési Bizottság tárgyalta az előterjesztést és egyhangúlag elfogadásra javasolja. Köszönti Kutasy Ildikó forgalmi telephelyvezető asszonyt és kollégáját.

Muráncsik László képviselő: Tartalmas és bőséges beszámolót kaptak, úgy látja, egyre színvonalasabb a beszámoló és a szolgáltatás is. Nyilván a városlakók nem minden esetben érzik így, de azt gondolja, hogy folyamatosan fejlesztik és újítják a város tömegközlekedését. Némileg ellentmondó számok is vannak a beszámolóban. Minimális részben, de csökkent az utasszám, viszont a menetdíj bevételek jelentősen nőttek. Az időközben megkapott bértámogatás, illetve az üzemanyagárak kedvező változása nyomán 18 MFt-os túlfizetése keletkezett a városnak, így az ellentételezési igényük jóval kevesebb, mint amivel a költségvetésben számoltak. A javaslat szerint ebben az évben írnák jóvá azt az összeget, amennyivel tavaly túlfizettek. Köszöni a Volánbusz Zrt. munkatársainak egész éves munkáját. Elfogadásra javasolja a beszámolót.

Dr. Árvay István polgármester: Az, hogy a tavalyi évben csökkent az ellentételezési igény, az jó hír idénre is. Reméli, hogy ez a tendencia az üzemanyagárakban és a költségtakarékos gazdálkodás útján megmarad, hisz egy nagyon jelentős összeget terveztek idénre is a tavalyi év induló rossz tapasztalatai alapján. Szavazásra bocsátja a javaslatot.

*A Képviselő-testület 14 igen (egyhangú) szavazattal az alábbi határozatot hozta:*

**56/2024. (IV.18.) Kt. határozat**

1. Mosonmagyaróvár Város Önkormányzat Képviselő-testülete a Volánbusz Zrt. (székhely: 1091 Budapest, Üllői út 131., adószám: 10824346-2-44, cégjegyzékszám: 01-10-042156, képviseli: Németh Tamás János stratégiai és vállalkozási főigazgató) Mosonmagyaróvár helyi személyszállításáról szóló – a határozat mellékletét képező – 2023. évre vonatkozó beszámolóját elfogadja.
2. A Képviselő-testület hozzájárul ahhoz, hogy a 2023. évben keletkezett 18.623.287,- Ft, azaz tizennyolcmillió-hatszázhuszonháromezer-kétszáznyolcvanhét forint összegű túlfizetés a 2024. évi ellentételezés előlegeként kerüljön elszámolásra.

**Felelős:** Dr. Árvay István polgármester

**Határidő:** 2024. június 30.

7. NAPIRENDI PONT

**Beszámoló a Hansági Múzeum 2023. évi tevékenységéről**

(előterjesztés csatolva)

Dr. Árvay István polgármester: A Társadalmi Kapcsolat Bizottság tárgyalta az előterjesztést és egyhangúlag elfogadásra javasolja. Köszönti Czuppon Tamás múzeumigazgató urat, aki komoly római kori leletekre tett szert nemrégiben.

Staár Katalin képviselő: A Hansági Múzeum 2023. évi költségvetése és szakmai működése kiegyensúlyozott volt, amelyben éppúgy jutott idő, energia és pénz kiállítások rendezésére, a gyűjteményekhez kapcsolódó tudományos feldolgozó munkára, miként múzeumpedagógiai és közönségkapcsolati rendezvények lebonyolítására.

2023-ban a fenntartó segítségével a múzeum új épületrészt kaphatott meg külső raktárnak a Fő u. 11 szám alatt. Így év végén megkezdték az anyagok tisztítását és átszállítását, valamint az új helyszínen a raktári rend kialakítását. Kiemelné, hogy három muzeológus phD képzésre jár, a tudományos fokozat megszerzése középtávon várható. Részt vettek hazai kutatási programokban, hazai és nemzetközi konferenciákon tartottak előadásokat, és több tudományos publikációt jelentettek meg. Örömteli, hogy a látogatók visszataláltak az intézményhez, a látogatószám visszatért, és már meg is haladta a pandémia és az energiaválság előtti évek átlagát. A mosonmagyaróvári Hansági Múzeum országos viszonylatban is kiemelkedő, 29 különböző fajta múzeumpedagógiai programot tud kiajánlani az óvodás korcsoporttól az egyetemista korcsoportig. 2023-ban a múzeum 218 múzeumpedagógiai foglakozásán 5319 fő vett részt, mely az elmúlt 10 év legmagasabb száma.

A 2023-as évben több jelentős infrastrukturális beruházás történt. A legnagyobb beruházás egy múzeumi autó beszerzése volt, amellyel eddig az intézmény nem rendelkezett. Valamint megújultak a Mosonvármegyei Múzeum irodái. Az intézmény szorosan együttműködik a város többi közgyűjteményével és közművelődési intézményével, az oktatási intézményekkel és civil egyesületekkel.

Köszöni az igényes, minden részletre kiterjedő beszámolót, a Hansági Múzeum valamennyi munkatársának munkáját és a színvonalas programokat. Kéri a Képviselő-testületet a beszámoló elfogadására.

Vida István képviselő: Amikor Igazgató Úr kinevezéséről beszélgettek, akkor ő is érdeklődött azoktól, akik értenek hozzá, és azt mondák, hogy “ez egy komoly gyerek”. Ők ezt a bizalmat akkor megszavazták neki, úgy látja, hogy a bizalom megalapozott volt. Örül annak, hogy Mosonmagyaróvárnak hosszú évtizedek után végre van minden szempontból hiteles és megbízható archeológus-történésze, aki érdemben meg tud szólalni várostörténeti témákban. E helyről is biztatná, hogy azt a sok mellékzöngét, ami az utóbbi időben, különböző kiadványokban megjelent a városról, a Múzeum tegye rendbe egy korrekt várostörténeti kiadványban. Erre biztatja Igazgató Urat. Továbbgondolást javasol, a Múzeum anyagi lehetőségei korlátosak, és itt van Damoklész kardja a fejük felett, Csák miniszter úr őrült terve a koncentrált közművelődési intézményrendszer létrehozásáról. Reméli, hogy hamvába hal ez az elképzelés, a Moson Vármegyei régiónak szüksége van erre a Múzeumra. A jövőbeni tervezés kapcsán ő azt az elvet vallja, hogy a kevesebb néha több. Ha dobnak, akkor nagyot dobjanak és akkor az messzebbről is jobban látszik. Örül, hogy Mosonmagyaróváron van komoly szakembere a város múltjának és történetének. Gratulál a munkájukhoz, további jó egészséget és kutatást kíván.

Dr. Árvay István polgármester: Úgy gondolja, hogy ezt a komoly szakembert anyagilag is jobban meg kell becsülniük.

Dr. Jávor Miklós képviselő: A Bizottsági véleményt szeretné megismételni. Ha valaki végignézi ezt a beszámolót, akkor azt láthatja, hogy évről évre bővülnek a programok, pl. workshopok, táborok, szakmai rendezvények kerülnek megtartásra. A múzeumpedagógia, a múzeumandragógia jelenléte azt mutatja, hogy a múzeum megértette a modern muzeológia kihívásait és egy tudományos igényű, interdiszciplináris, interaktív térré változott, amihez gratulál és további jó munkát kíván.

Dr. Árvay István polgármester: Szavazásra bocsátja az előterjesztést.

*A Képviselő-testület 14 igen (egyhangú) szavazattal az alábbi határozatot hozta:*

**57/2024. (IV.18.) Kt. határozat**

Mosonmagyaróvár Város Önkormányzat Képviselő-testülete a Hansági Múzeum 2023. évi tevékenységéről szóló beszámolóját az előterjesztés szerinti tartalommal elfogadja.

8. NAPIRENDI PONT

**Beszámoló a Családok Átmeneti Otthona működtetésére kötött ellátási szerződés 2023. évi végrehajtásáról**

(előterjesztés csatolva)

Dr. Árvay István polgármester: Az előterjesztést tárgyalta a Szociális és Esélyegyenlőségi Bizottság és egyhangúlag támogatta. KöszöntiMuik Eszter intézményvezető asszonyt.

Pausits István képviselő: Az idei évi beszámoló nagyon hasonló a tavalyi évhez. Az megállapítható, hogy azok a családok, akik a Családok Átmeneti Otthona közelébe kerülnek, a problémáikat tekintve halmozottan hátrányosak, összeadódnak ezek a vektorok. 2023-ban Mosonmagyaróváron és környékén 28 fő került az intézménybe, ebből sajnos 19 kiskorú. Köszöni, hogy az önkormányzati támogatással elszámoltak. Arra kéri őket, mivel az oktatás egy kitörési pont, kövessék szemmel, ellenőrizzék a gyerekek előrehaladását. Köszöni az éves munkájukat, további jó munkát kíván.

Szabó Miklós képviselő: Nem könnyű az a feladat, amit vállalnak. Sajnos az a tapasztalat, hogy nagyon kevés azoknak a száma, akik ki tudnak törni ebből a helyzetből. Munkalehetőség itt lenne, de ahhoz, hogy a rossz helyzetből kijöjjenek, saját maguknak kellene a legtöbbet hozzátenni. Erőt, kitartást kíván munkájukhoz, köszöni a tevékenységüket, elfogadásra javasolja a beszámolót.

Dr. Árvay István polgármester: Ezzel az intézménnyel sajnos országos problémákat importálnak ide. Ez nem igazán hiányzik, hisz van saját probléma is városon belül. Ettől függetlenül, ha már itt van ez a problémahalmaz, azt kezelni kell, akkor is, amikor az intézmény falait elhagyják az ellátottak. Ez részben önkormányzati teherként jelentkezik. Ezért működnek együtt a kiszálló lakások ügyében. Hisz akik az ellátásból kikerülnek, korántsem alkalmasak arra, hogy a környéken önálló egzisztenciát teremtsenek. Ha az intézmény hosszú távon importálja ide ezeket a problémákat, akkor erre külön intézkedési csomagot kell kitalálni. Ebben együtt kell működniük, mert záros határidőn belül meg fogják haladni a jelenleg rendelkezésre álló lehetőségeiket. Köszöni a tevékenységet és a beszámolót. Kérdezi, hogy a Tanoda átvétele hogy áll.

Muik Eszter intézményvezető: Sikeres volt, a fenntartóváltás megtörtént.

Dr. Árvay István polgármester: Szavazásra bocsátja az előterjesztést.

*A Képviselő-testület 14 igen (egyhangú) szavazattal az alábbi határozatot hozta:*

**58/2024. (IV.18.) Kt. határozat**

Mosonmagyaróvár Város Önkormányzat Képviselő-testülete a Pápai Sarokkő Baptista Gyülekezet által fenntartott és a Lehetőség Családoknak 2005 Alapítvány által működtetett Családok Átmeneti Otthonának 2023. évi munkájáról szóló beszámolóját - a határozat melléklete szerinti tartalommal - elfogadja.

9. NAPIRENDI PONT

**Beszámoló a Baptista Tevékeny Szeretet Misszió fenntartásában működő Új Esély Központ Mosonmagyaróvár 2023. évi tevékenységéről**

(előterjesztés csatolva)

Dr. Árvay István polgármester: Az előterjesztést tárgyalta a Szociális és Esélyegyenlőségi Bizottság és egyhangúlag támogatta. KöszöntiOláh Gergely régióvezető urat.

Pausits István képviselő: Az intézmény 2021 óta működik Mosonmagyaróváron, kötelező önkormányzati feladatot lát el. Az anyagból megkapták az országos lefedettséget, jogi keretet. Elég magas azoknak a száma, akik lemorzsolódnak, segítségért folyamodnak az intézményhez, de ebből realizálás nem következik be. Köszöni a munkájukat, a beszámolót elfogadásra javasolja.

Oláh Gergely régióvezető: Alapvetően a lemorzsolódást két fő okra vezeti vissza. Az egyik, történt egy jogszabálymódosítás, a költségvetési törvény a koffein- és nikotinfüggőséget a nem támogatott BNO kódok közé sorolta. Így azok a szenvedélybeteg ellátottjaik, akik ebbe a körbe tartoztak, támogatottként nem tudják igénybe venni ezeket a szolgáltatásokat. Mindkét ellátási formába a belépő követelményt szakorvosi, pszichiátriai szakvélemény adja. Akik ebbe a két kategóriába tartoztak, azok az ellátásból kikerültek. Másodsorban ők is próbálnak szakmailag fejlődni, és egy magasabb megjelenésszámot próbáltak rendelni ahhoz a kritériumrendszerhez, amivel az ellátottjaikhoz fordulnak. Itt a betegségtudat megléte, tenni akarás is eredményezett bizonyos fokú lemorzsolódást. Most 32 intézményük van, ez év végére 40-re nőhet, úgy gondolja, hogy az intézményrendszer el tudja látni ott a feladatot, ahol ezt önkormányzat nem tudja.

Dr. Árvay István polgármester: Itt is talán a jelzőrendszer optimális működése az, ami kívánni valót hagy maga után. Ezen minden szociális intézményüknek dolgoznia kell.

Vida István képviselő: Kérdezi, hogy jól értette-e, hogy Mosonmagyaróváron az alkoholbetegeknek nincs szervezett ellátása?

Oláh Gergely régióvezető: De igen, van.

Dr. Árvay István polgármester: Szavazásra bocsátja az előterjesztést.

*A Képviselő-testület 14 igen (egyhangú) szavazattal az alábbi határozatot hozta:*

**59/2024. (IV.18.) Kt. határozat**

Mosonmagyaróvár Város Önkormányzat Képviselő-testülete a Baptista Tevékeny Szeretet Misszió fenntartásában működő Új Esély Központ Mosonmagyaróvár 2023. évi tevékenységéről szóló beszámolóját az előterjesztés szerinti tartalommal elfogadja.

10. NAPIRENDI PONT

**A Szociális és Esélyegyenlőségi Bizottság 2019. november - 2024. március közötti időszakra vonatkozó beszámolója a Szervezeti és Működési Szabályzatban meghatározott feladatainak végrehajtásáról**

(előterjesztés csatolva)

Dr. Árvay István polgármester: A Szociális és Esélyegyenlőségi Bizottság tárgyalta az előterjesztést és egyhangúlag elfogadásra javasolja. Szavazásra bocsátja az előterjesztést.

*A Képviselő-testület 14 igen (egyhangú) szavazattal az alábbi határozatot hozta:*

**60/2024. (IV.18.) Kt. határozat**

Mosonmagyaróvár Város Önkormányzat Képviselő-testülete a Szociális és Esélyegyenlőségi Bizottság 2019. november 2024. március közötti időszakra vonatkozó, a Mosonmagyaróvár Város Önkormányzatának Szervezeti és Működési Szabályzatáról szóló 33/2019. (XI.22.) önkormányzati rendeletben meghatározott feladatainak végrehajtásáról szóló beszámolóját elfogadja.

Dr. Árvay István polgármester 15 perces szünetet rendelt el.

Szünet vége, az ülés folytatódik.

Dr. Árvay István polgármester: Most kapta a hírt, hogy Moldoványi Géza, Mosonmagyaróvár Pro Urbe díjasa elhunyt. Kéri, hogy egyperces néma felállással tisztelegjenek emléke előtt.

11. NAPIRENDI PONT

**Szociális Foglalkoztató Közhasznú Nonprofit Kft. felügyelőbizottsági tagjának megválasztása**

(előterjesztés csatolva)

Dr. Árvay István polgármester: A Szociális és Esélyegyenlőségi Bizottság tárgyalta az előterjesztést és Huszár Attila személyét egyhangúlag elfogadásra javasolják. Szavazásra bocsátja az előterjesztést.

*A Képviselő-testület 14 igen (egyhangú) szavazattal (minősített többséggel) az alábbi határozatot hozta:*

**61/2024. (IV.18.) Kt. határozat**

1. Mosonmagyaróvár Város Önkormányzat Képviselő-testülete megállapítja, hogy Erdős Sándor Szociális Foglalkoztató Közhasznú Nonprofit Kft. felügyelőbizottsági tagsága 2024. március 25. napján bekövetkezett halála miatt megszűnt.
2. Mosonmagyaróvár Város Önkormányzat Képviselő-testülete a Szociális Foglalkoztató Közhasznú Nonprofit Kft. felügyelőbizottsága tagjának 2024. április 19. napjától 2024. november 20. napjáig terjedő határozott időre Huszár Attilát (lakcím: …) választja.
3. A Képviselő-testület felhatalmazza a polgármestert, hogy intézkedjen a Társaság Alapító Okiratának módosításáról, továbbá felhatalmazza az eszközölt változások cégjegyzékben történő bejegyzése érdekében elkészülő valamennyi okirat aláírására.

Felelős: Dr. Árvay István polgármester

 Sallai László ügyvezető

Határidő: azonnal

12. NAPIRENDI PONT

**Szavazatszámláló bizottságok újabb tagjainak megválasztása**

(előterjesztés csatolva)

Dr. Árvay István polgármester: A Pénzügyi és Ügyrendi Bizottság tárgyalta az előterjesztést, egyhangúlag elfogadásra javasolja. Szavazásra bocsátja az előterjesztést.

*A Képviselő-testület 14 igen (egyhangú) szavazattal (minősített többséggel) az alábbi határozatot hozta:*

**62/2024. (IV.18.) Kt. határozat**

Mosonmagyaróvár Város Önkormányzat Képviselő-testülete a választási eljárásról szóló 2013. évi XXXVI. törvény 24. § (1) bekezdésében kapott felhatalmazás alapján a szavazatszámláló bizottsági tagokat a következők szerint megválasztja:

|  |  |
| --- | --- |
|  | Bertalan-Préda Zsuzsa |
|  | Bognár Bálint |
|  | Farkas Klára |
|  | Fülöp Barbara |
|  | Hajdú Zsófia Magdolna |
|  | Halmos Lujza Kinga |
|  | Komkáné Dobos Mária |
|  | Kovácsné Machek Erzsébet |
|  | Nagyné Vecsei Margit |
|  | Oeller Zsuzsanna |
|  | Ofenbeck János |
|  | Ruzsa Anita |
|  | Salzer Tibor |
|  | Sziklayné Maász Júlia |
|  | Takács Szabolcsné |
|  | Tercz Jánosné |
|  | Varga Csaba Kálmánné |
|  | Weimann István |

13. NAPIRENDI PONT

**A víz- és csatornadíjaknak az önkormányzati tulajdonú lakások és a nem lakás céljára szolgáló helyiségek bérlőire történő áthárításáról szóló rendelet újraalkotása**

(előterjesztés csatolva)

Dr. Árvay István polgármester: A Gazdasági és Városüzemeltetési Bizottság tárgyalta az előterjesztést és egyhangúlag elfogadásra javasolja. Szavazásra bocsátja az előterjesztést.

*A Képviselő-testület 14 igen (egyhangú) szavazattal (minősített többséggel) az alábbi rendeletet alkotta:*

**9/2024. (IV.19.) önkormányzati rendelet**

Mosonmagyaróvár Város Önkormányzat Képviselő-testülete a víz- és csatornadíjaknak az önkormányzati tulajdonú lakások és a nem lakás céljára szolgáló helyiségek bérlőire történő áthárításáról szóló rendeletét megalkotta.

14. NAPIRENDI PONT

**2024. évi költségvetési rendeleten javasolt átvezetések**

(előterjesztés csatolva)

Dr. Árvay István polgármester: Két átvezetést javasolnak a költségvetési rendeleten. A Gazdasági és Városüzemeltetési Bizottság és a Pénzügyi és Ügyrendi Bizottság tárgyalta az előterjesztést. A Pénzügyi és Ügyrendi Bizottság a határozati javaslat 1. a) pontját (vállalkozási szerződés megkötése a Movaréna Kft.-vel az UFM Arénához tartozó terület és zöldfelület gondozására) 5 igen szavazattal, 1 nem szavazat mellett elfogadásra javasolja. Az 1. b) pontot („A víz körforgása” beltéri interaktív játszóhely létesítése a Futura Élményközpont – tudományos játszóházban) egyhangúlag elfogadásra javasolja. A Gazdasági és Városüzemeltetési Bizottság az előterjesztést egyhangúlag támogatta. Szavazásra bocsátja az előterjesztést.

*A Képviselő-testület 13 igen szavazattal, 1 nem szavazat mellett az alábbi határozatot hozta:*

**63/2024. (IV.18.) Kt. határozat**

1. Mosonmagyaróvár Város Önkormányzat Képviselő-testülete az Önkormányzat 2024. évi költségvetéséről szóló 1/2024. (II. 16.) önkormányzati rendeletén a következő előirányzat-átcsoportosítást rendeli előkészíteni:
2. a Képviselő-testület 2024. évben a 650/5 hrsz-ú és a 650/3 hrsz-ú ingatlanok üzemeltetésével kapcsolatos feladatok elvégzése érdekében forrást biztosít a 066010 „Zöldterületek” kormányzati funkción bruttó 6 350 000,- Ft. (5 millió Ft/év + 27% áfa) összegben, mely a „játszóterek felújítása” feladatról a „dologi kiadásokra” kerül.

Az előirányzat-átcsoportosítás nem módosítja a költségvetés főösszegét, illetve az önként vállalt és kötelezően ellátandó feladatok arányát sem.

A Képviselő-testület felhatalmazza a polgármestert, hogy a vállalkozói szerződést az üzemeltetői feladatokat ellátó Movaréna Kft-vel megkösse.

1. *„A víz körforgása” beltéri interaktív golyópályás játszóhely létesítése a Futura Élményközpont – tudományos játszóházban c.* fejlesztés megvalósítása érdekében nettó 49.950.000 Ft., bruttó 61.277.500 Ft. előirányzatot biztosít.

A szükséges forrás az „Önkormányzati vagyonnal való gazdálkodás” 013350 kormányzati funkción a beruházási kiadások között szükséges biztosítani bruttó 61.277.500,- Ft. összegben, mely *a „működési és fejlesztési” tartalék sorról kerül átcsoportosításra*.

 Az előirányzat-átcsoportosítás nem módosítja a költségvetés főösszegét, az önként vállalt és kötelezően ellátandó feladatok aránya változik az önként vállalt feladatok javára bruttó 61.277.500 Ft. összegben.

A Képviselő-testület felhatalmazza a polgármestert a beszerzési eljárás lebonyolítására, a szükséges jognyilatkozatok megtételére és a vállalkozói szerződés megkötésére.

1. A Képviselő-testület elrendeli az előirányzat-átcsoportosítások átvezetését a költségvetési rendelet soron következő módosításakor.

Az átcsoportosítás a rendelet következő mellékleteit érinti: 1., 2., 10., 13., 14., 20., 21.

Felelős: Dr. Árvay István polgármester

Határidő: 1. pont tekintetében: 2024. szeptember 30.

 2. pont tekintetében: 2024. május 30.

15. NAPIRENDI PONT

**A 3. számú háziorvosi körzet feladatellátásával kapcsolatos döntések**

**I. Pályázat elbírálása**

1. **Támogatásról döntés**

(előterjesztés csatolva)

Dr. Árvay István polgármester: A Szociális és Esélyegyenlőségi Bizottság tárgyalta az előterjesztést és egyhangúlag elfogadásra javasolja. Az I. határozati javaslatban pontosításra került a végleges feladat-ellátási szerződés megkötésének határideje: 2024. június 30. helyett 2024. augusztus 31. A pontosított előterjesztést a képviselők kézhez kapták.

Dr. Iváncsics János képviselő: Jó hírről olvashattak az előterjesztésben. Helyettesítéssel látták el a feladatot ebben a körzetben. Egy gyomaendrődi háziorvos, dr. Schober Ottó jelentkezett és megpályázta a körzet ellátását. Találkoztak már vele, itt volt Mosonmagyaróváron, családjával szeretne idetelepülni. Ő talán hosszabb távon megoldás lehet a körzet biztonságos ellátására. Két részből áll az előterjesztés, az egyik rész a pályázatelbírálás, a másik pedig pénzügyi támogatás nyújtása az idetelepülés költségeihez.

Dr. Árvay István polgármester: Az előterjesztés kapcsán egyértelművé vált, hogy azok a rendelők a Szent István király úton elég kritikus állapotban vannak. Ezek magántulajdonú rendelők, amik bérelve vannak. Kérte Alpolgármester Urat, hogy a tulajdonossal folytasson tárgyalást, mi lenne az a bérlet díj mérték, amiért ő hajlandó lenne komolyabb felújításba fogni. Szavazásra bocsátja az előterjesztést.

*A Képviselő-testület 14 igen (egyhangú) szavazattal az alábbi határozatokat hozta:*

**64/2024. (IV.18.) Kt. határozat**

1. Mosonmagyaróvár Város Önkormányzat Képviselő-testülete a 3. számú háziorvosi körzetre kiírt pályázati eljárás eredményeként a SCHOBERMED Korlátolt Felelősségű Társasággal (cg: 06-09-021225; képviseli: dr. Schober Ottó ügyvezető) - feladatellátásra kötelezett háziorvos: Dr. Schober Ottó - feladat-ellátási előszerződést köt a határozat mellékletében foglaltak szerint.

A Képviselő-testület a körzetre vonatkozó praxisjog megszerzésével és a hatályos jogszabályi feltételek teljesülése esetén végleges feladat-ellátási szerződést köt.

1. Mosonmagyaróvár Város Önkormányzat Képviselő-testülete felkéri a polgármestert a jelen határozat 1. pontja szerinti feladat-ellátási előszerződés, majd a feladat-ellátási szerződés megkötésével kapcsolatos intézkedések megtételére, a felmerülő kérdések tisztázására, az egyéb szükséges dokumentumok aláírására és kiadására.
2. Mosonmagyaróvár Város Önkormányzat Képviselő-testülete felhatalmazza a polgármestert, hogy a határozat 1. és 2. pontjában foglaltak teljesülése esetén intézkedjen a 3. számú háziorvosi körzet helyettesítéssel történő ellátására a GYÓGY-DUO Egészségügyi Szolgáltató Korlátolt Felelősségű Társasággal kötött Feladat-ellátási szerződés megszüntetése iránt.

Felelős: Dr. Árvay István polgármester

Határidő: 2024. augusztus 31.

**65/2024. (IV.18.) Kt. határozat**

1. Mosonmagyaróvár Város Önkormányzat Képviselő-testülete – tekintettel a 64/2024. (IV.18.) Kt. határozatában foglalt döntésére (*I. határozati javaslat*), a végleges feladat-ellátási szerződés megkötésének feltételével - a 3. számú háziorvosi körzet hosszútávú betöltésének biztosítása érdekében Dr. Schober Ottó részére egyszeri, vissza nem térítendő támogatást nyújt 3.000.000 forint összegben.
2. Az 1. pont szerinti támogatás pénzügyi fedezetét a Mosonmagyaróvár Város Önkormányzata 2024. évi költségvetéséről szóló 1/2024. (II.16.) önkormányzati rendelet 15.§ (3) bekezdése alapján a polgármester átruházott hatáskörében hozott 076062 Település egészségügy kormányzati funkción belül a K512 Államháztartáson kívüli támogatások rovatrend és a K8 Egyéb felhalmozási célú kiadások rovatrend közötti átcsoportosítás biztosítja.

Felelős: Dr. Árvay István polgármester

Határidő: 2024. május 31.

16. NAPIRENDI PONT

**Településrendezés:**

**A településrendezési tervek módosítására érkezett kérelmek véleményezése**

(előterjesztés csatolva)

Dr. Árvay István polgármester: Módosító indítvány készült az előterjesztés első határozati javaslatához: a szabályozási tervben a nagyvízi meder lehatárolás megjelenítését jelen módosítási eljárásban nem kívánják szerepeltetni. Erről a későbbiekben hoznak majd előterjesztést. A cél az, hogy olyan árvízvédelmi beavatkozásokat eszközöljenek, amivel ez a korlátozás eltűnik a területről. A Gazdasági és Városüzemeltetési Bizottság tárgyalta az előterjesztést és a módosítással egyhangúlag elfogadásra javasolja. Szavazásra bocsátja a módosító indítványt *(14 igen, egyhangú),* majd a módosított előterjesztést.

*A Képviselő-testület 14 igen (egyhangú) szavazattal az alábbi határozatokat hozta:*

**66/2024. (IV.18.) Kt. határozat**

**I. Mosonmagyaróvár Város Önkormányzat Képviselő-testülete a város településrendezési tervének módosítására érkezett kérelmek tárgyával kapcsolatban az alábbi döntést hozza:**

1. A Cserháti utca – Lucsony utca menti 1234, 1236 és 1237 helyrajzi számú ingatlanokat érintően megvizsgálandó a VT településközponti vegyes építési övezet kijelölése, egységes, magasabb beépítési paramétereket tartalmazó szabályozás lehetősége annak érdekében, hogy ott az összevonást követően kollégium épület elhelyezhető legyen. Az előírt számú gépjármű elhelyezést telken belül, vagy az ingatlanok 500 m-es környezetén belül kell megoldani. Megoldást kell keresni a tervezési területtel határos zárvány ingatlanok megközelítésére is. Az érintett tömbben törölni kell a „nem beépíthető terület” jelölést.
2. A gyógyhellyé (Flexum termálfürdő) nyilvánítási eljárásban lehatárolandó területet a településrendezési tervekben fel kell tüntetni.
3. A Partos u. 4. (helyrajzi szám: 1980/2) szám alatti ingatlanra vonatkozóan a területhasználati mód lakó célúra módosítható. Megvizsgálandó a beépítési mód változtatása, a beépítési paraméterek növelésének lehetősége.
4. Az Ostermayer utca - Zsák utca közötti, 3418, 3420/1 és 3421/1 helyrajzi számú ingatlanokat érintő szabályozási vonallal kijelölt, de ki nem alakított közlekedési területet törölni kell. A felszabaduló terület a határos ingatlanok építési övezet besorolását kapja.
5. Az Ady Endre utca – Bástya utca közötti 292 helyrajzi számú közlekedési területet törölni kell. A gyalogút területe a határos ingatlanok építési övezeti besorolását kapja, a 291 helyrajzi számú határos telekkel összevonandó.
6. A Szent István király u. 21. szám (hrsz: 3903) alatti ingatlant érintően megvizsgálandó a beépítési mód módosítása annak érdekében, hogy az ingatlanon álló épület bővítése a kialakult állapotnak megfelelően történhessen.
7. A Zichy Mihály utca menti 423-430 helyrajzi számú ingatlanokat érintően megvizsgálandó az építési övezeti besorolás és a beépítési mód módosítása a kialakult állapotnak megfelelően, a beépítési paraméterek megtartása mellett. A felesleges építési vonalakat törölni kell.
8. A 2123/2 helyrajzi számú ingatlanon (Nárcisz utca) tervezett telekhatár és építési hely jelölést kell alkalmazni annak érdekében, hogy a telekhatár rendezés elvégezhető legyen.
9. A Lengyári út menti 4775 helyrajzi számú ingatlant érintő, ki nem alakított közlekedési területet törölni kell. Felül kell vizsgálni az ingatlanra vonatkozó beépítési paramétereket. A szomszédos telken álló kápolnára való rálátást építési hely jelölésével kell biztosítani.
10. Megvizsgálandó a Nap utca – Horgász utca közötti kertvárosi lakó építési övezetbe sorolt

tömbben a beépíthető terület növelésének lehetősége 25 %-ról 30 %-ra.

1. A 4664/8 helyrajzi számú ingatlanon (Báger tó) jelölt VI építési övezet határát módosítani kell oly módon, hogy a fedett jégpályához önálló építési telek legyen kialakítható.
2. A helyi építési szabályzat 32.§ (2) bekezdés b) pontjának előírását összhangba kell hozni az országos településrendezési és építési követelményekről szóló 253/1997. (XII. 20.) Korm. rendelet 17.§ (3) bekezdésében foglalt előírással, a VI intézményi vegyes építési övezetben lakások elhelyezési lehetőségét illetően.

Magasabb szintű jogszabályi előírások miatt az utcai kerítések és a síremlékek magasságára vonatkozó előírásokat a helyi építési szabályzatban kell szerepeltetni.

**II. Mosonmagyaróvár Város Önkormányzat Képviselő-testülete a véleményezési dokumentáció tartalmával és az egyeztetési eljárás rendjével kapcsolatban az alábbi döntést hozza:**

1. A Főépítészi feljegyzést a Képviselő-testület elfogadja, az a határozat 1. mellékletét képezi.
2. Az egyes módosításokhoz megalapozó vizsgálat és alátámasztó javaslat készítése szükséges a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendeletben előírt érintett tartalommal, a 8. §-ban foglalt kivételek figyelembevételével.

1. Az egyeztetés során a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet előírása szerinti általános eljárást kell lefolytatni.
2. A partnerségi egyeztetést a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet 65.§-ának előírásai szerint kell lefolytatni.
3. A Képviselő-testület *a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet* 78/D. § (1) bekezdése szerinti lehetőség alapján úgy dönt, hogy az egyeztetési eljárást az E-TÉR rendszeren kívül folytatja le biztonságos kézbesítési szolgáltatás használatával.

Felelős: Dr. Árvay István polgármester

Határidő: 2024. szeptember 30.

**67/2024. (IV.18.) Kt. határozat**

Mosonmagyaróvár Város Önkormányzat Képviselő-testülete a településrendezési tervek módosítására érkezett, új beépítésre szánt terület kijelölésével járó kérelemmel kapcsolatban az alábbi döntést hozza:

A Képviselő-testület az épített környezet alakításáról és védelméről szóló 1997. évi LXXVIII. törvény 7.§ (3) bekezdés e) pontja értelmében igazolja, hogy:

a 1234 helyrajzi számú ingatlanon jelölt, de ki nem alakított közlekedési terület helyén beépítésre szánt terület, VT településközponti vegyes építési övezet kijelölhető, mivel a város közigazgatási területén nincs az adott célra, helyhez kötött beruházásra más megfelelő terület. A kijelölt, de még nem hasznosított beépítésre szánt területeknek a tervezett rendeltetésnek megfelelő igénybevétele aránytalanul nagy terhet jelentene annak költsége miatt.

Felelős: Dr. Árvay István polgármester

Határidő: 2024. szeptember 30.

17. NAPIRENDI PONT

**Testvér-települési programok és együttműködések támogatására vonatkozó pályázati felhíváson (BGA pályázat) történő részvétel utólagos támogatása**

(előterjesztés csatolva)

Dr. Árvay István polgármester: A Pénzügyi és Ügyrendi Bizottság és a Gazdasági és Városüzemeltetési Bizottság tárgyalta az előterjesztést és egyhangúlag elfogadásra javasolják. Szavazásra bocsátja az előterjesztést.

*A Képviselő-testület 14 igen (egyhangú) szavazattal az alábbi határozatot hozta:*

**68/2024. (IV.18.) Kt. határozat**

1. Mosonmagyaróvár Város Önkormányzat Képviselő-testülete a Bethlen Gábor Alap 2024. évi „Nemzetpolitikai célú támogatások” kiírásán a Testvér-települési programok és együttműködések támogatása c. pályázattal részt vesz.
2. Mosonmagyaróvár Város Önkormányzat Képviselő-testülete a pályázat benyújtását utólagosan tudomásul veszi és jóváhagyólag elfogadja.
3. Mosonmagyaróvár Város Önkormányzat Képviselő-testülete felhatalmazza a polgár-mestert a projekt támogatási szerződésének aláírására, valamint a szükséges nyilatkozatok, intézkedések és esetleges hiánypótlások megtételére.

A benyújtandó pályázat bruttó támogatási igénye: 1.989.350.-Ft

Felelős: Dr. Árvay István polgármester

Határidő: 2024. szeptember 30.

18. NAPIRENDI PONT

**„Tisztítsuk meg az országot II.” hulladékfelszámolási pályázat benyújtásának utólagos támogatása**

(előterjesztés csatolva)

Dr. Árvay István polgármester: A Pénzügyi és Ügyrendi Bizottság és a Gazdasági és Városüzemeltetési Bizottság tárgyalta az előterjesztést és egyhangúlag elfogadásra javasolják. Szavazásra bocsátja az előterjesztést.

*A Képviselő-testület 14 igen (egyhangú) szavazattal az alábbi határozatot hozta:*

**69/2024. (IV.18.) Kt. határozat**

1. Mosonmagyaróvár Város Önkormányzat Képviselő-testülete a „Tisztítsuk meg az országot II.” hulladékfelszámolási pályázaton részt vesz.
2. Mosonmagyaróvár Város Önkormányzat Képviselő-testülete a pályázat benyújtását utólagosan tudomásul veszi és jóváhagyólag elfogadja.
3. Mosonmagyaróvár Város Önkormányzat Képviselő-testülete felhatalmazza a polgármestert a projekt támogatási szerződésének aláírására, valamint a szükséges nyilatkozatok, intézkedések és esetleges hiánypótlások megtételére.

A beruházás bruttó támogatási igénye:                                             73.522.500,- Ft

Felelős: Dr. Árvay István polgármester

Határidő: 2025. július 31.

19. NAPIRENDI PONT

**Védett épületek felújításának támogatására beérkezett pályázatok elbírálása**

(előterjesztés csatolva)

Dr. Árvay István polgármester: Védett épületek felújításának támogatására beérkezett pályázatok elbírálása következik, illetve külön annak a három pályázatnak az elbírálása, akiknél a tamogatás többéves kötelezettség-vállalással jár. A Pénzügyi és Ügyrendi Bizottság és a Gazdasági és Városüzemeltetési Bizottság tárgyalta az előterjesztést. A Gazdasági és Városüzemeltetési Bizottság egyhangúlag elfogadásra javasolja. A Pénzügyi és Ügyrendi Bizottság az 1-2., illetve a 4-13. sorszámú pályázat támogatását egyhangúlag, a 3. sorszámú pályázat (Határőr u. 9. társasház) támogatását 4 igen szavazattal, 1 tartózkodás mellett támogatta.

Szabó Miklós képviselő: Főépítész Úrhoz van kérdése: mi volt az elbírálásnál a rendszerező elv? Látják itt 0-tól 60%-ig a támogatási mértéket, mi alapján dőlt el?

Kitley Tibor városi főépítész: Van egy keret, amit eloszthatnak, ebből szoktak arányosítani. Idén erre nem volt szükség, mindenki megkaphatta volna az igényelt összeget. Estek ki olyan pályázatok, amik a kiírás alapján nem támogathatók. Vizsgálják a költségvetés valódiságát, a munka szükségességét, a településképre gyakorolt hatását. Ha valaki egy korábban elrontott lábazati szigetelés újbóli javítására pályázik, arra nem szánnak pénzt.

Dr. Árvayi István polgármester: Maximum 50%-ig támogatható egy pályázat, egyszeri 2 MFt, vagy több évre szóló. Jól kiforrott elvei vannak a bírálatnak és azt gondolja, hogy jó, hogy külső szakemberei is vannak a bíráló bizottságnak. Így derült ki, hogy bár a Szociális Foglalkoztató kérelme jogos volt, de abból az összegből és azzal a módszerrel, amit végre akartak hajtani, a probléma nem oldható meg. Az az összeg, ami benne maradt a pályázati alapban, mert nem tudták kiosztani, az átcsoportosításra kerül az intézményfelújítási keretbe. A Képviselő-testület csak a többéves kötelezettség-vállaláshoz való hozzájárulásról (II. határozati javaslat) dönt. Szavazásra bocsátja az előterjesztést.

Németh Sándor képviső - érintettség okán - a szavazásban nem vett részt.

*A Képviselő-testület 12 igen szavazattal, 1 tartózkodás mellett az alábbi határozatot hozta:*

**70/2024. (IV.18.) Kt. határozat**

1. Mosonmagyaróvár Város Önkormányzat Képviselő-testülete, figyelembe véve a Gazdasági és Városüzemeltetési Bizottság védett épületek felújításának támogatására kiírt pályázat elbírálása kapcsán átruházott hatáskörben hozott döntését, **a többéves kötelezettségvállaláshoz a Mosonmagyaróvári Nepomuki Szent János Római Katolikus Plébánia, a Határőr u. 9. sz. Társasház és a Movinnov Befektetési Innovációs és Szolgáltató Kft. pályázatához kapcsolódóan hozzájárul.**

A többéves kötelezettségvállalás 2024-2028. években jelent kötelezettségvállalást a mellékelt táblázat szerint. A kötelezettségvállalás forrása az előző évi maradvány összege.

1. A Képviselő-testület utasítja a Polgármestert, hogy a többéves kötelezettségvállalás megtervezéséről gondoskodjon.

**Felelős**: Dr. Árvay István polgármester

**Határidő**: folyamatos

20. NAPIRENDI PONT

**Javaslat a 2531 hrsz. alatti ingatlan tulajdoni hányadának értékesítésére, valamint a 2567/1 hrsz. alatti ingatlan tulajdoni hányadának megszerzésére**

(előterjesztés csatolva)

Dr. Árvay István polgármester: A Gazdasági és Városüzemeltetési Bizottság tárgyalta az előterjesztést és egyhangúlag elfogadásra javasolja. Szavazásra bocsátja az előterjesztést.

*A Képviselő-testület 14 igen (egyhangú) szavazattal (minősített többséggel) az alábbi határozatot hozta:*

**71/2024. (IV.18.) Kt. határozat**

1. Mosonmagyaróvár Város Önkormányzat Képviselő-testülete hozzájárul ahhoz, hogy Mosonmagyaróvár Város Önkormányzata adásvétellel vegyes csereszerződés útján értékesítse a Mosonmagyaróvár belterület 2531 hrsz-ú, kivett gazdasági épület, udvar megnevezésű, 793 m2 térmértékű ingatlan ½ tulajdoni hányadát Kiss Imréné (lakcím: ...) részére, egyúttal megszerezze a Mosonmagyaróvár belterület 2567/1 hrsz-ú, kivett beépítetlen terület megnevezésű, 471 m2 térmértékű ingatlan ½ tulajdoni hányadát azzal a feltétellel, hogy Kiss Imréné bruttó 2.874.000 Ft összegű értékkülönbözet megtérítésére köteles az Önkormányzat részére.
2. A Képviselő-testület az adásvétellel vegyes csereszerződés útján tulajdonába kerülő Mosonmagyaróvár belterület 2567/1 hrsz. alatti ingatlant a forgalomképtelen törzsvagyon körébe sorolja.
3. A Képviselő-testület megállapítja, hogy a Mosonmagyaróvár belterület 2531 hrsz-ú ingatlan ½ tulajdoni hányadának értékesítéséhez, valamint a Mosonmagyaróvár belterület 2567/1 hrsz-ú ingatlan ½ tulajdoni hányadának megszerzéséhez szükséges fedezet az Önkormányzat 2024. évi költségvetésében rendelkezésre áll.
4. A Képviselő-testület felhatalmazza a polgármestert, hogy az adásvétellel vegyes csereszerződést megkösse, a jogügylet során teljes jogkörben eljárjon, továbbá valamennyi jognyilatkozatot megtegyen.

**Felelős:** Dr. Árvay István polgármester

**Határidő:** 2024. június 30.

21. NAPIRENDI PONT

**Tájékoztató pótelőirányzatokról 2024. január 1-jétől 2024. március 31-ig terjedő időszakra vonatkozóan**

(előterjesztés csatolva)

Dr. Árvay István polgármester: A Pénzügyi és Ügyrendi Bizottság tárgyalta az előterjesztést és egyhangúlag elfogadásra javasolja. Szavazásra bocsátja az előterjesztést.

*A Képviselő-testület 14 igen (egyhangú) szavazattal az alábbi határozatot hozta:*

**72/2024. (IV.18.) Kt. határozat**

Mosonmagyaróvár Város Önkormányzat Képviselő-testülete az Önkormányzat részére 2024. január 1. – 2024. március 31. közötti időszakban folyósított pótelőirányzatokról szóló tájékoztatót az előterjesztésben foglaltak szerint elfogadja.

22. NAPIRENDI PONT

**Alapítványok támogatása**

(előterjesztés csatolva)

Dr. Árvay István polgármester: Kiegészítés készült az előterjesztéshez: a támogatandó alapítványok köre kiegészült a "Gondoskodás" Alapítvánnyal. A Pénzügyi és Ügyrendi Bizottság tárgyalta az előterjesztést és a kiegészítéssel együtt egyhangúlag elfogadásra javasolja. Szavazásra bocsátja az kiegészített javaslatot.

*A Képviselő-testület 14 igen (egyhangú) szavazattal az alábbi határozatot hozta:*

**73/2024. (IV.18.) Kt. határozat**

1. Mosonmagyaróvár Város Önkormányzat Képviselő-testülete hozzájárul, hogy az Önkormányzat 2024. évi költségvetésében megnevezett Part Rendezvényház bérletéhez kapcsolódó keret-támogatás terhére a "Hátrányos helyzetű tanulókért" Alapítvány részére a Győri SZC Bolyai János Technikum által a Part Rendezvényházban megrendezésre kerülő szalagavató ünnepség terembérletének támogatására 558.800 Ft kerüljön kifizetésre.

1. Mosonmagyaróvár Város Önkormányzat Képviselő-testülete hozzájárul, hogy az Önkormányzat 2024. évi költségvetésében megnevezett polgármesteri keret-támogatás terhére a Mosonmagyaróvári Kossuth Lajos Gimnáziumért Közhasznú Alapítvány részére münnerstadti diákcsere program költségeihez való hozzájárulásra 100.000 Ft kerüljön kifizetésre.
2. Mosonmagyaróvár Város Önkormányzat Képviselő-testülete hozzájárul, hogy az Önkormányzat 2024. évi költségvetésében megnevezett alpolgármesteri keret-támogatás terhére a Mosonmagyaróvári Kossuth Lajos Gimnáziumért Közhasznú Alapítvány részére münnerstadti diákcsere program költségeihez való hozzájárulásra 100.000 Ft kerüljön kifizetésre.
3. Mosonmagyaróvár Város Önkormányzat Képviselő-testülete hozzájárul, hogy az Önkormányzat 2024. évi költségvetésében megnevezett választókerületi keret-támogatás terhére
4. a Szigetközi Állatvédő Liga részére az Alapítvány 2024. évi működésének, programjainak és rendezvényeinek támogatására mindösszesen 200.000 Ft;
5. a "KÜHNE FÚVÓSZENEKARÉRT" Alapítvány részére eszközbeszerzés (hangszer, egyenruha, egyéb felszerelés), hangszerjavítás, fellépésekre való elutazás finanszírozásához, kommunikációs költségekhez, terembérleti díjhoz való hozzájárulásra 250.000 Ft;
6. a "Gondoskodás" Alapítvány részére Alzheimer Café Mosonmagyaróvár programsorozat 2024. évi működésének támogatására 60.000 Ft

kerüljön kifizetésre.

1. Támogatási szerződés kizárólag azon alapítvánnyal kerül megkötésre, amely átlátható szervezetnek minősül.

Felelős: Dr. Árvay István polgármester

Határidő: folyamatos 2024. december 31-ig

A Polgármester megköszönte a részvételt, a Képviselő-testület nyilvános ülését 15.00 órakor bezárta. A Képviselő-testület zárt ülésen folytatta munkáját.

K.m.f.

Dr. Árvay István Fehérné dr. Bodó Mariann

 polgármester címzetes főjegyző